Tudorel Toader candidează pentru al doilea mandat de rector al Universității din Iași și anunță că vrea să-și păstreze toată echipa de conducere: Să nu confundăm funcția de ministru al Justiției, cu funcția de rector

Tudorel Toader și-a anunțat candidatura pentru al doilea mandat de rector al Universității Alexandru Ioan Cuza din Iași. Fostul ministru al Justiției din Guvernul Dăncilă a declarat pentru Radio HIT că vrea să-și păstreze “actuala structură de conducere: prorectori și decani”, în viitorul mandat. “Să nu confundăm perioada cât am fost suspendat din funcția de rector și mă aflam ca ministru al Justiției, cu funcția de rector”, a spus Toader, întrebat cum le răspunde celor care îi contestă activitatea de ministru.

Amintim că mai multe mesaje prin care i se cerea demisia lui Tudorel Toader din funcția de rector au apărut, săptămâna trecută, în zona Universităţii Al. I. Cuza din Iași, mesaje similare fiind scrise și pe poarta locuinței fostului ministru al Justiției

Peste 30 de profesori au cerut public revocarea lui Toader din funcția de rector, în urmă cu un an, acuzându-l că a prejudiciat “grav” imaginea Universității și așteptările societății civile

Tudorel Toader a declarat pentru Radio HIT că luni “am avut ședința Consiliului de Administrație al Universității Alexandru Ioan Cuza din Iași, Consiliul de Administrație însemnând rector, prorectori, decani, directorul Institutului de Științe Interdisciplinare, directorul general. Am prezentat planul operațional, plan care presupune modalitățile concrete de punere în aplicare a programului managerial. Noi suntem conștienți de faptul că mai avem o perioadă scurtă din mandatul în care ne aflăm. Și atunci, în acest context, dar nu sub – să spunem – circumstanțele respective, am anunțat faptul că îmi voi depune candidatura pentru un nou mandat de rector“.